আফগানিস্তান কেঁপে উঠলো ভূমিকম্পে

আফগানিস্তানে এক সপ্তাহে তৃতীয় বারের মতো ভূমিকম্প আঘাত হেনেছে আজ। ৬.৪ মাত্রায় কম্পন হলেও তাৎক্ষণিকভাবে এখনও পর্যন্ত হতাহতের খবর পাওয়া যায়নি।

ইউরোপীয়-ভূমধ্যসাগরীয় সিসমোলজিক্যাল সেন্টার (ইএমএসসি) জানিয়েছে, গত সপ্তাহে যে অঞ্চলে ভূমিকম্প আঘাত হেনেছিল সেই একই অঞ্চলে আবারও ভূমিকম্প অনুভূত হয়েছে। ভূমি থেকে এর গভীরতা ছিল প্রায় ১০ কিলোমিটার।

গত সপ্তাহে আফগানিস্তানের হেরাত প্রদেশে শক্তিশালী ভূমিকম্প অনুভূত হলে প্রায় ২৫০০ এর অধিক মানুষ নিহত হয়।

একইভাবে গত বুধবার দ্বিতীয়বারের মতো ৬.৩ মাত্রার শক্তিশালী ভূমিকম্প আঘাত হানলে এতে প্রায় ৮০ জনের বেশি মানুষ আহত হয়।

হেরাতের পূর্বাঞ্চলে ইরানের সাথে ১২০ কিলোমিটার সীমান্ত রয়েছে। আফগানিস্তানের সাংস্কৃতিক রাজধানী হিসেবে স্বীকৃত এই শহরে বিশ্বব্যাংকের তথ্য অনুযায়ী ১৯ লাখ মানুষ বসবাস করেন।

এর আগে গত সপ্তাহে দেশটির পশ্চিমাঞ্চলীয় হেরাত প্রদেশে ৬ দশমিক ৩ মাত্রার একটি ভূমিকম্প আঘাত হানে। ভূমিকম্পের পর তিনটি বড় ধরনের আফটারশক হয়েছে; যার কেন্দ্রস্থল ছিল ওই অঞ্চলের বৃহত্তম শহরের কাছে।

কর্মকর্তাদের মতে, জিন্দা জান ও ঘোরিয়ান জেলার ১২টি গ্রাম সম্পূর্ণ ধ্বংস হয়ে যায়। পরে দেশটির ক্ষমতাসীন তালেবান প্রশাসন জানায়, ভূমিকম্পে মৃতের সংখ্যা বেড়ে ২ হাজার ৪৪৫ জনে পৌঁছেছে।

খবর স্কাই নিউজের